google/wiki40b huggingface dataset:
Kevin McNally

Kevin McNally (sündinud 27. aprillil 1956 Bristolis) on Briti näitleja.
Ta mängis filmides "Kariibi mere piraadid: Musta pärli needus" ja "Kariibi mere piraadid: Maailma lõpus" Joshamee Gibbsi.
Kalatškovo külanõukogu

Kalatškovo külanõukogu (ka Kalatsova külanõukogu) oli külanõukogu Eesti NSV-s. 
13. septembril 1945 Võrumaa Meremäe valla koosseisus. Külanõukogu keskus asus Kalatškovo külas. 
Eesti NSV Ülemnõukogu Presiidiumi 26. septembri 1950 seadlusega Meremäe vald likvideeriti ja Kalatškovo külanõukogu territoorium arvati Vastseliina rajooni koosseisu. 
1954. aastal liideti Kalatškovo külanõukogu ja Veretino külanõukogu ning moodustati Meremäe külanõukogu.
Leonid Stolovitš

Leonid Stolovitš (Леонид Наумович Столович; 22. juuli 1929 Leningrad – 4. november 2013 Tartu) oli juudi päritolu venekeelne Eesti filosoof ja luuletaja, Tartu Ülikooli emeriitprofessor. Tema peamised uurimisvaldkonnad olid esteetika ja aksioloogia.
Stolovitš lõpetas 1952. aastal Leningradi Ülikooli ning töötas alates 1953. aastast Tartu Riiklikus Ülikoolis. 1955. aastal kaitses ta Leningradi ülikoolis kandidaadiväitekirja filosoofias teemal "Некоторые вопросы эстетической природы искусства" ("Kunsti esteetilise loomuse mõningaid probleeme") ja 1965. aastal doktoriväitekirja teemal "Проблема прекрасного и общественный идеал". 
Ta oli professor aastast 1967 ning emeriitprofessor aastast 1994.
1980. aastail uuris ta Tartu Ülikooli kunagise Kanti-arhiivi (nn Tartu Kantiana) ajalugu. 1895. aastal anti arhiiv Kanti teoste akadeemilise väljaande tarbeks Saksamaale ning jäigi sinna. Stolovitš avastas arhiivi Berliinist, mis viis selle tagastamiseni Tartusse 1995. aastal.
Eesti Vabariigi iseseisvuse taastamise aegadel osales Stolovitš Rahvarinde tegevuses.
1990. aastaist tegeles Stolovitš vene filosoofia ajaloo ning üldfilosoofiliste probleemidega nagu tarkuse ja teadmise, dialoogi ja dialektika suhe üldinimlike väärtustega. Temalt pärineb ka "süsteemse pluralismi" mõiste.

Isiklikku

Leonid Stolovitš oli juudi päritolu. Ta kirjutas ka artikleid "Lühikesse juudi entsüklopeediasse" ("Краткая еврейская энциклопедия").
Tema poeg oli füüsik Andres Stolovitš.
1968. aasta Eesti NSV – Soome sõpruskohtumine poksis

1968. aasta Eesti NSV – Soome sõpruskohtumine poksis toimus 19. jaanuaril Helsingis, sellase nimetusega Messuhallis (praeguse nimetusega Töölön kisahalli ja aadressiga Paavo Nurmen kuja 1 D). Eesti NSV võitis 5:5, sest viigilise tulemuse juures oli otsustav raskekaalu võit.
Kärbeskaal (kuni 51 kg): Vjatšeslav Antonov (Eesti NSV) - Aarno Laukkanen (Soome) 3 - 0
Kukk-kaal (kuni 54 kg): Jouko Lindberg (Soome) - Heino Kuisma (Eesti NSV) 3 - 0
Sulgkaal (kuni 57 kg): Arseni Sajankin (Eesti NSV) - Börje Karvonen (Soome) TKO 3
Kergekaal (kuni 60 kg): Kari Meronen (Soome) - Gleb Ugrjumov (Eesti NSV) RSC 2
I kergekeskkaal (kuni 63,5 kg): Pertti Taivainen (Soome) - Konstantin Primakov (Eesti NSV) RSC 1
II kergekeskkaal (kuni 67 kg): Pertti Purhonen (Soome) - Priidik Kippar (Eesti NSV) 2 - 1
I keskkaal (kuni 71 kg): Ilmo Lindqvist (Soome) - Vladimir Baibakov (Eesti NSV) 2 - 1
II keskkaal (kuni 75 kg): Vladimir Mihhailov (Eesti NSV) - Jorma Väisänen (Soome) RSC 3
Poolraskekaal (kuni 81 kg): Pavel Dubovik (Eesti NSV) - Kalevi Kanto (Soome) AB 3
Raskekaal (üle 81 kg): Juri Kudrjašov (Eesti NSV) - Eero Ruokomäki (Soome) RSC 3
Aleksandr Pokrõškin

Aleksandr Pokrõškin (vene keeles Александр Иванович Покрышкин; 6. märts 1913 Novonikolajevsk – 13. november 1985 Moskva) oli Nõukogude hävituslendur teises maailmasõjas, esimene kolmekordne Nõukogude Liidu kangelane. Aastal 1972 sai temast Nõukogude Liidu lennuväe marssal.

Elulugu

Ta lõpetas 1933. aastal Permi tehnikakooli lennumehaanikuna. Lennukooli lõpetas 1939. aastal vanemleitnandi auastmes ja määrati 55. laskurpolku. 1942. aasta suvel sai Pokrõškini lennuväeosa USA-st lendliisabi korras Nõukogude Liidule tarnitud uued hävituslennukid Bell P-39 Airacobrad. Sellel lennukitüübil tulistas Pokrõškin kahe aasta jooksul alla 47 Luftwaffe lennukit. Sõja lõpetas Pokrõškin polkovniku auastmes ja Punaarmee 9. kaardiväe lennudiviisi ülemana. 
Sõja jooksul tegi ta 650 lahingulendu, osales 156 õhulahingus, laskis isiklikult alla 59 ja grupiga 6 vaenlase lennukit. 
Ta võttis 1945. aastal Moskva võiduparaadist osa Ukraina rinde lipukandjana.
Marko Tibar

Marko Tibar (14. juuli 1933 Viljandi – 30. oktoober 2014) oli Eesti NSV miilitsatöötaja (kindralleitnant), aastatel 1979–1990 Eesti NSV siseminister. 
Tibar soovis õppida sõjaväelenduriks, kuid suunati 1952 Vilniuse sõjaväeluure, hilisemasse KGB kooli. Marko Tibar naasis Eestisse 1955 KGB uurijaks, asus tegelema stalinismi ohvrite rehabiliteerimisega. 
Taasiseseisvunud Eesti Vabariigi ajal töötas ta Eesti Panga turvaülemana, hiljem pensionär. 2003. aastal juhtis endiste miilitsatöötajate algatusrühma, mis pidas põhiseadusevastaseks endiste miilitsatöötajate eripensioni tühistamist.
Imeline Teadus

Imeline Teadus on mitmes keeles ilmuv populaarteaduslik ajakiri, mille eestikeelne tõlkeversioon ilmub alates novembrist 2010.
Ajakirja taanikeelne nimi on Illustreret Videnskab, ingliskeelne Science Illustrated.
Skandinaavia maades on ajakirjal Imeline Teadus 350 000, maailmas umbkaudu 500 000 tellijat. Imeline Teadus ilmub 15 keeles ja 20 riigis. Ajakiri kuulub ettevõttele Bonnier Publications, mis on üks Põhjamaade suurimaid ajakirjade kirjastajaid.
Eestis kirjastab ajakirja Bonnieri kontserni tütarettevõte AS Äripäev. 2011. aastal liitis Äripäev Imelise Teadusega vastostetud populaarteadusliku ajakirja Tarkade Klubi. 13. oktoobril 2011 hakkas Äripäev kirjastama Imelise Teaduse sõsarajakirja Imeline Ajalugu.
Vialikaja Slapianka

Ajalugu

Vialikaja Slapiankast idas asub Slapianka kalmistu, mida on esmakordselt mainitud XVII sajandil. Kalmistule matmine lõpetati 1970. aastatel, kalmistu suleti aga aastal 2004.
Slapianka nimetust kasutati esmalt XVI sajandil. Slapianka mõis läks XVIII sajandil Wańkowiczite valdusse. Aleksander Wańkowicz jagas mõisa oma kahe poja vahel. Linnaosa on kujunenud Slapianka mõisa ja selle juures asunud Vialikaja Slapianka küla kohale, mis läks vanema poja Stanisław Wańkowiczi valdusse. 
Aastal 1888 sündis külas Poola riigitegelane Edward Woyniłłowicz.
Aastal 1917 oli Vialikaja Slapianka külas 192 elanikku, lähedalasuvas Slapianka külas aga 11 elanikku (see küla liideti hiljem Vialikaja Slapiankaga). Nõukogude perioodil asutati külas kolhoos, osad pered moodustasid aga aiandussuunitlusega sovhoosi. Aastal 1959 arvati küla Minski koosseisu, tänapäevaks on küla hooned lammutatud.
Endise küla maad jagunevad Pieršamajski ja Partyzanski rajooni vahel, viimase koosseisus on ka küla idaosa asemele rajatud Vialikaja Slapianka linnaosa.
Charles VII

Charles VII (22. veebruar 1403 – 22. august 1461) oli Prantsusmaa kuningas aastast 1429 kuni surmani, tegelik valitseja (dofäänina) ka 1422–1429. 
Ta oli Charles VI ja Baieri Isabeau poeg.
Tema ajal võitis Prantsusmaa Saja-aastase sõja ning kindlustas territoriaalse ühtsuse.
Akord

Akordi ulatus

Akord võib esineda kitsas või laias ulatuses. Näiteks on 4-häälses seades akord kitsas ulatuses, kui kolme ülemise naaberhääle vahe ei ole laiem kui tritoon (3 tervetooni). See tähendab, et kolme ülemise hääle diapasoon on väiksem kui oktav. Teistel juhtudel on akord laias ulatuses. Võimalikult kitsas ulatuses esinevat akordi põhikuju või tuletatud kuju nimetatakse akordi taandvormiks.

Mažoorsed akordid

Kõige lihtsam akordi tähis on mažoorkolmkõlal (C) – meil kasutatakse tavaliselt ainult suurt tähte. Veel võib kohata, et tähele lisatakse ma. Näiteks Cma (mažoorkolmkõla) või Cma₇ (suur mažoorseptakord ). Ma tuleb sõnast major, mis tähendab suurt, peamist või mažoori. Meil kasutatakse selle asemel sõna duur (dkk – duurkolmkõla).

Minoorsed akordid

Minoorkolmkõla (Cm, Cmi, Cmin) tähistatakse suurtähe kõrval m, mi või min. Mi on tulnud sõnast minor, mis tähendab nii väikest kui minoori. Veel kasutatakse miinusmärki (C-). Mitte segi ajada, kui akordile lisatakse muudetud heli (C⁻⁶) miinus märgiga.

Vähendatud akordid

Vähendatud akorde (vähendatud septakord) tähistatakse ° või dim (diminished). Poolvähendatud septakordi (half diminished) ehk väikest septakordi tähistatakse ø.

Suurendatud akordid

Suurendatud akorde tähistatakse plussmärgiga (+) või sõnaga aug (augmented).
Vigle

Vigle (Limosa) on linnuperekond kurvitslaste sugukonnast.
Vigled elavad niisketel aladel.
Eestis elutsevad mustsaba-vigle ja vöötsaba-vigle.
Evángelos Venizélos

Evángelos Venizélos (Ευάγγελος Βενιζέλος) (sündinud 1. jaanuaril 1957) on Kreeka poliitik. Ta oli 25. juunist 2013 kuni 27. jaanuarini 2015 Kreeka asepeaminister ja välisminister. Enne seda 17. juunist 2011 kuni 21. märtsini 2012 oli ta asepeaminister ja rahandusminister.
18. märtsil 2012 valiti ta sotsiaaldemokraatliku erakonna PASOK esimeheks.
Ta on konstitutsiooniõiguse professor Thessaloníki Aristotelese Ülikooli õiguskoolis.

Isiklikku

Venizélos sündis Thessaloníkis. Ta ei ole Elefthérios Venizélose sugulane. Ta sai Kreekas tuntuks 1989. aastal, mil kaitses edukalt Andréas Papandréoud korruptsioonisüüdistuste asjus. Papandréoule avaldas Venizélose sõnaosavus muljet ja ta kutsus Venizélost kandideerima 1993. aasta parlamendivalimistel.
Lisaks kreeka keelele räägib Venizélos prantsuse ja inglise keelt. Ta on kirjutanud mitmeid raamatuid, monograafiaid ja artikleid näiteks hariduse korraldamisest, päevapoliitikast, välispoliitikast, meediast, ühiskonna arengust, politoloogiast ja kultuurist. Venizélos on teravalt kritiseerinud Samuel Huntingtoni tsivilisatsioonide põrkumise teooriat. Ta on kirjutanud, et Kreeka tsivilisatsioon on "tsivilisatsioonide tsivilisatsioon".
Welschnofen

Geograafia

2010. aasta 30. novembri seisuga elas seal 1910 inimest ja valla pindala on 50.8km².
Welschnofen külgneb järgmiste valdadega: Karneid, Moena, Deutschnofen, Pozza di Fassa, Predazzo, Tiers ja Vigo di Fassa.

Keeleline jaotus

2011. aasta rahvaloenduse järgi kõneleb 94.00% rahvastikust esimese keelena saksa keelt, 5.53% itaalia keelt ja 0.47% ladiini keelt.
Noarootsi Tervisliku Eluviisi Selts

Noarootsi Tervisliku Eluviisi Selts on Lääne maakonnas Noarootsis tegutsev selts (mittetulundusühing).
Noarootsi Tervisliku Eluviisi Selts osales koos Eesti Vabariigi Parteiiga nime all Valimisliit Eesti kodanik 1992. aasta Riigikogu valimistel. Valimisliit sai 31 553 häält (6,89%) ja 8 kohta Riigikogus.
Siberi Föderaalülikool

Siberi Föderaalülikool (vene keeles Сибирский федеральный университет) on föderaalülikool Venemaal Krasnojarskis.
Ülikool asutati 2006.
Ülikoolis õpib üle 41 000 üliõpilase.
Nord-Trøndelagi vapp

Nord-Trøndelagi vapp on Norra maakonna Nord-Trøndelagi vapp.
See kinnitati 8. märtsil 1957. 
Vapil on kujutatud kuldset risti hõbedasel taustal. Saagade järgi kasutas seda sümbolit oma kilbil Olav II Haraldsson, kes tapeti 1030. aastal Stiklestadi lahingus.
Heraldikas on reeglina hõbedase ja kuldse värvi kombineerimine keelatud. Seda on lubatud vaid mõnedel üksikutel juhtudel (nt. Jeruusalemma kuningriigi vapil)
Carl Robert Jakobsoni tänav (Tallinn)

Carl Robert Jakobsoni tänav on tänav Tallinnas Kesklinna linnaosas Torupilli asumis. Carl Robert Jakobsoni tänav algab Tartu maanteelt, ristub Juhan Kunderi tänavaga ja lõpeb Gonsiori tänaval.
C. R. Jakobsoni tänav on ligikaudu 275 meetri pikkune.

Tänava nimed ja ajalugu

Tänava varasematest nimedest on teada Slobodi tänav (saksa keeles Sloboden–Strasse, vene keeles Слободская улица) ja Uus–Slobodi tänav ehk Slobodka tänav (saksa keeles Neue Sloboden–Strasse, vene keeles Ново–слободская улица). Need tänavanimetused olid tekkinud seoses praeguse Jüri Vilmsi tänava, Carl–Robert Jakobsoni tänava ja Hõbeda tänava äärde 18. ja 19. sajandil tekkinud asula järgi, mida peamiselt vene rahvusest elanikud nimetasid Новая слобода (Uus agul). 1886. aastal külastas Tallinna Vene suurvürst Vladimir Aleksandrovitš, millega seoses linnavolikogu palus 13. juulil 1887 truualamlikult luba nimetada tänav suurvürsti külaskäigu mälestuseks tema nimega Vladimiri tänavaks (saksa keeles Wladimirstrasse, vene keeles Владимирская улица), mida ka lubati.
17. jaanuaril 1923 sai C. R. Jakobsoni tänav oma praeguse nime väljapaistva eesti rahvusliku liikumise tegelase Carl Robert Jakobsoni järgi.
Veneto lipp

Veneto lipp põhineb endise Veneetsia vabariigi lipul. Lipp võeti kasutusele 1975. aasta 20. mai piirkondliku seadusega (Legge Regionale) nr 56 ja seda parandati 1999. aasta 22. veebruari seadusega – sellelt eemaldati tekst "Regione del Veneto".
Veneto maakonnal on ka oma vimpel ehk gonfaloon (gonfalone), mille kujundus on lipu omaga identne, kuid mis on vertikaalne.
Vokaalne düslaalia

Vokaalne düslaalia on düslaalia juhtum, mille korral on tegemist täishäälikute väära hääldamisega.
Eesti keeles kahjustuvad sellisel juhul kõige enam häälikud õ, ä, ö ja ü.
Esineb väga harva.
Prognoos on hea.
Arteesia allikas

Arteesia allikas on allikas, mis saab oma veed arteesia vee kihist.
Tusti mõis

Tusti mõis (saksa keeles Tustenhof) oli rüütlimõis Viljandi kihelkonnas Viljandimaal. Nüüdisajal jääb mõis Viljandi maakonda Viljandi valda.
Mõis oli kaua aega Viljandi mõisa karjamõis. 1878 sai see iseseisvaks rüütlimõisaks.
Tunganite ülestõus

Tunganite ülestõus (hiina 回民起義) oli rahvaülestõus Hiinas  1855–1873.
Lood (merendus)

Lood on mehaaniline või (pool)elektrooniline seade, millega mõõdetakse veekogu sügavust. Vastavat tegevust nimetatakse loodimiseks.
Traditsiooniliselt on kasutatud käsiloodi või selle modifikatsiooni diploodi, millega mõõdeti enamasti väiksemate veekogude sügavust. Mere sügavust on traditsiooniliselt mõõdetud mehaanilise loodiga, kasutades kätt või laevas olevat mootorvintsi. Tänapäeval kasutatakse veekogu sügavuse mõõtmiseks (elektroonilist) kajaloodi, mis võib olla ka arvutiga ühenduses.
Valtsnoorik

Valtsnoorik (ka kassinoorik, kukenoorik) ehk ebamõrsja  oli pulmanali eesti talupojapulmas. 
Ebamõrsja oli kaetud näoga või maskeeritud tüdruk, poiss või vana naine, keda pakuti kosjades kosilastele, pulmades mõrsjakoju saabunud mõrsjat otsivale saajarahvale või ka pulmade teises pooles peiukoju saabunud vakarahvale. 
Sageli on ebamõrsjat pakutud korduvalt: esmalt naiseriietes mees, siis vana naine või raskejalgseks maskeeritud (kõhule seotud padjaga) tüdruk. Valtsnoorik oli ka pulmanali, mida tehti pulmade lõpul, pärast rituaalseid talitusi: tavaliselt ehiti üks meesterahvas noorikuks, teda tutvustati pulmarahvale, pakuti valeviina, temaga parodeeriti pulmakombeid (näit Rapla, Kullamaa, Muhu, Audru jne.).
Mari Haavel

Elukäik

Mari Haavel on lõpetanud Eesti Kunstiakadeemia tekstiili erialal 1996. aastal.

Liikmesus

Mari Haavel kuulub 1998. aastast vaibakunstnike rühmitusse Vaba Tahe ja aastast 2000 Eesti Tekstiilikunstnike Liitu.
Mägari kraav

Mägari kraav on kraav Läänemaal Haapsalu linnas Koheri, Kolu, Mägari, Pusku, Sepaküla ja Väike-Ahli külas.
Kraavi pikkus on 6,7 km ning see suubub vasakult Asuküla peakraavi (5 km suudmest) (58° 54′ 7″ N, 23° 29′ 26″ E). Kraavi valgala on 14,2 km². Lähe: (58° 53′ 4″ N, 23° 33′ 4″ E)
Kraav on mitteavalik veekogu, mille piiranguvöönd on 50 m.
Mägari kraavi keskkonnaregistri kood on VEE1105500.
Riho Oras

Riho Oras (sündinud 19. veebruaril 1953 Tallinnas) on Eesti tehnikateadlane.

Elulugu

Riho Oras on rätsepa poeg.
Lõpetas 1971 Tallinna 22. Keskkooli, 1976 TPI ehitusteaduskonna, 1983 aspirantuuri TPI-s, tehnikakandidaat (1984, TPI), väitekiri "Статистическая работа, расчет и конструирование тентово-вантовых конструкций". Täiendas end 1987–88 Zagrebi Ülikoolis. Oli 1984–92 TPI ehituskonstruktsioonide kateedri assistent, vanemõpetaja ja dotsent, ühtlasi 1985–90 ehitusteaduskonna prodekaan ja 1990–92 kateedri juhataja, 1992–2006 konsultatsioonifirma JP-Terasto direktor. Peamised loengukursused: raudbetoonkonstruktsioonid, ehitiste katsetamine.

Teadustöö

Uurimisvaldkond: telkkonstruktsioonid, arendanud nende arvutusmeetodeid, loonud vastava arvutusprogrammi; uurinud raudbetoonkonstruktsioonide põikjõukindlust, välja töötanud vastava graafilise arvutusmeetodi. Eesti Ehitusinseneride Liidu liige, Eesti Inseneride Liidu president (2000–05). 12 teadustrükist.
Aleksandr Dedjuško

Aleksandr Viktorovitš Dedjuško (20. mai 1962 – 3. november 2007) oli vene näitleja. Sündinud Vaŭkavyskis. Valgevene päraselt Alaksandr Dziadziuška.
1978. aasta NSV Liidu meistrivõistlused ratsutamises

1978. aasta  NSV Liidu meistrivõistlused ratsutamises  .

Kolmevõistlus

Võistkonnad: 

1. Moskva 178,5

2. Ukraina NSV 87

3. Leningrad 66

6. Eesti NSV 15
Marcus Aurelius

Marcus Aurelius (Imperator Caesar Divi Antonini Pii Divi Hadriani Marcus Aurelius Antoninus Augustus; sünninimi Marcus Annius Catilius Severus; 26. aprill 121 – 17. märts 180) oli Vana-Rooma keiser 7. märtsist 161 kuni surmani. Teda on nimetatud filosoofiks keisritroonil.
Kirjutas aastal 167 stoitsismil põhineva filosoofilise raamatu "Iseendale".
Valitsejana tuli tal enamiku ajast tegeleda germaanlaste ja teiste vaenulike jõudude rünnakute tõrjumisega, mistõttu ta  viibis Roomas väga harva.
Suri loomulikku surma. Omandatud tiitlid:  Armeniacus (164), Medicus (166), Parthicus (166), Germanicus (172), Sarmaticus (175).
Tamsalu raudteejaam

Tamsalu raudteejaam on raudteejaam Lääne-Virumaal Tamsalus.
Raudteejaam asub laiarööpmelise Tapa-Tartu raudtee ääres. Jaamas võib toimuda ka kaupade rongidele ning neilt maha laadimine. Tamsalu naaberjaamad on Tapa suunal Nõmmküla raudteejaam (kus 2001. aastast reisirongid enam ei peatu) ja Tartu suunal Kiltsi raudteejaam.

Ajalugu

Jaam jäi avamisel Ambla kihelkonda Tamsalu mõisa maadele.
Aastatel 1920–1972 asus Tamsalus kitsarööpmelise Türi–Paide–Tamsalu raudtee lõppjaam. Tamsalule eelnes sellel liinil Vajangu raudteejaam. 
Kuna jaamas said kokku kitsarööpmeline ja laiarööpmeline raudtee, kuulus Tamsalu tollal Eesti olulisemate ümberlaadimisjaamade hulka.
2010. aasta mais avati Tamsalus uus täispikk teedevaheline perroon ühes jalakäijate tunneliga.
Kevadine nigulapäev

Kevadine nigulapäev on eesti rahvakalendris 9. mail. Sellele päevale on nime andnud 3.– 4. sajandi pühak Myra piiskop Püha Nikolaus.
1087. aastal röövisid Itaalia kaupmehed Väike-Aasia rannikul paiknevast Myra linnast piiskop Nikolause säilmed. Need toimetati Bari linna. Sitsiilia kuningas Roger I toetusel püstitati San Nicola kirik, mille krüpti paigutati hinnalises sarkofaagis imettegevaks peetud pühakusäilmed. Paavst Urbanus II õnnistas 1. oktoobril 1089 Püha Nikolause altarit kiriku krüptis ning kuulutas 9. mai katoliku kiriku jaoks Püha Nikolause mälestuspäevaks. Venemaa metropoliit Jefrem määras 9. mai pidupäevaks ka oma kirikus. Katoliku ja kreeka-katoliku kirik tähistavad Püha Nikolause surmapäeva 6. detsembril.
Mõlemad Nigulapäevad on juurdunud ka Eesti rahvakalendris. Kevadine nigulapäev on rohkem tuntud Lõuna-Eestis, peamiselt Setumaal.
Sel päeval hakati uba ja hernest külvama. Keelatud oli hobustega töötada.
Lasse Virén

Ajalugu

Soome spordirahval olid ootused kõrgel, kui 3. septembril 1972 Müncheni olümpiamängudel läks 10 000 m jooksu finaalis starti nende noor jooksutalent Lasse Virén. Jooksu keskel soomlaste ootused hetkeks purunesid, kui Lasse kukkus. Ta tõusis kohe püsti ja jõudis kiiresti eesjooksjatele järele. Viimase kilomeetri läbimisel kiirendas Lasse sammu ja jõudis finišisse olümpiavõitjana uue maailmarekordiga 27.38,4. Mõne hetkega sai Lasse Virénist Soome rahvuskangelane.
Aastatel 1972 ja 1976 valiti ta Soome aasta sportlaseks.
Lasse Viréni võidud tõid meelde Hannes Kolehmaineni, Paavo Nurmi ja Ville Ritola 1920. aastatel lendu läinud lause "Lendavad soomlased" (The Flying Finns). 1980. aasta suveolümpiamängude järel oma tegevsportlase karjääri lõppedes läks ta tööle politseisse. Hiljem oli ta kohalikus omavalitsuses Myrskylä vallas ja 1999. aastast kuulub Koonderakonda ja valiti selle nimekirjas rahvasaadikuks Soome Eduskunnas.
Üksikmajapidamise reoveesüsteem

Üksikmajapidamise reovesüsteem on tehniline süsteem, mis koosneb septikust ja imbväljakust ning on rajatud ühe majapidamise reovee puhastamiseks.
Tsõõrikmäe meteoriidikraater

Tsõõrikmäe meteoriidikraater (ka: Tsõõrikmäe struktuur) on meteoriidikraater Põlva maakonnas Räpina vallas.
Meteoriidikraater on tekkinud u 9500 a tagasi. Kraatrit katab 4,5 m paksune turbalasund. Kraatri läbimõõt valliharjal on 38–40 m ja kraatri sügavus kuni mineraalse põhjani 5,5 m.
Kraatrist pole leitud meteoriidiainest.
Shrook Wafa

Shrook Wafa (sündinud 13. mail 1997) on Egiptuse maletaja, naiste suurmeister (2013).
Wafa on neljakordne Aafrika naiste malemeister (2013, 2014, 2016, 2019).
2013 aastal Aafrika esivõistlustel esikolmikusse jõudmisega kvalifitseerus Wafa 2015. aastal Sotšis toimunud naiste maailmameistrivõistlustele (64 osavõtjat), kus sai turniiritabelis eelviimase, so 63. asetuse. Avaringis kohtus ta Ju Wenjuniga (hilisem maailmameister), kellele kaotas tulemusega 0:2 ja 32 parema hulka ei pääsenud.
Wafa sai FIDE-lt 2012. aastal  naiste rahvusvahelise meistri ja 2013. aastal naiste suurmeistri nimetuse. 
Tema õde on naiste malesuurmeister Shahenda Wafa.
Hoiatushüüd

Hoiatushüüd on loomade kommunikatsioonis häälitsus, mis hoiatab liigikaaslasi ohu (kiskja) eest. See on auditiivne alarmsignaal.
Lindude hoiatushüüud on sageli mõistetavad ka teistele linnuliikidele.
Eri tüüpi kiskjate, näiteks õhust ja maa pealt lähenevate kiskjate jaoks võivad olla erinevad hoiatushüüud. Seyfart, Cheney ja Marler (1980) kirjeldasid rohepärdikutel kolme tüüpi alarmhäälitsusi. Kotkaste puhul reageeritakse häälitsusele puudelt maha tulemisega, leopardi puhul puu otsa ronimisega, mao puhul püstitõusmisega ja ümbruse tähelepaneliku jälgimisega. Need autorid on seda asjaolu tõlgendanud sõnavara olemasoluna loomadel. Terrence Deacon on raamatus "The Symbolic Species" selle tõlgenduse tagasi lükanud, osutades olulisele erinevusele osutamise vahel loomade kommunikatsioonis ja inimkeelele omaste sõnade sümbolilise osutamise vahel. Eri tüüpi hoiatushüüdude olemasolu on seletatav lõhestava valikuga.
Mõnikord reageerivad liigikaaslased hoiatushüüule valikuliselt, jättes tähelepanuta väheusaldatavate isendite häälitsused.
Hoiatushüüud on üldiselt häälitsejale endale kahjulikud, sest nendega tõmbavad nad endale kiskjate tähelepanu. Mõned uurijad on sellele tuginedes vaidlustanud teooriat, et evolutsioon toimib ainult või põhiliselt geeni tasandil ning põhineb geeni huvil kanduda üle uutele põlvkondadele. Kui hoiatushüüdude puhul on tegu altruismiga, siis ei taandu looduslik valik kõige kohasema geeni ellujäämisele, vaid toimub ka liigi tasandil. Seetõttu on hoiatushüüde laialdaselt uuritud, et heita valgust inimese altruismile. Hoiatushüüdude näitele tuginedes on rünnatud ka loodusliku valiku teooriat ennast. Teised uurijad, eriti iseka geeni teooria pooldajad, on vaidlustanud hoiatushüüdude altruistlikkust. Näiteks on leitud, et kollakõht-ümisejad mõnikord saadavad kiskja juuresolekul hoiatushüüu välja, mõnikord mitte. Arvatakse, et nad teevad seda pigem siis, kui neid ümbritsevad nende enda järglased või muud sugulased, kellega neil on palju ühiseid geene. Samuti on leitud, et mõned hoiatushüüdude vormid, näiteks susliku Spermophilus beldingi "õhukiskjaviled" ei suurenda tõenäosust, et kiskja häälitseja ära sööb; hoiatushüüd on kasulik nii saatjale kui ka vastuvõtjatele, peletades kiskja eemale.
On oletatud, et hoiatushüüud tõmbavad ligi veel kiskjaid, kes hakkavad saaklooma pärast omavahel võitlema, andes viimasele parema võimaluse põgeneda. Teised väidavad siiski, et hoiatushüüud peletavad kiskjaid, andes neile teada, et saakloomad on valvel.

Valehoiatushüüud

Isastel suitsupääsukestel on täheldatud valehoiatushüüde Isased toovad selliseid häälitsusi kuuldavale siis, kui emased paaritumisajal pesa piirkonnast lahkuma kipuvad. Häälitsuste eesmärk on hoida ära paarivälist paaritumist.
Valehoiatushüüde kasutavad ka rästad, et vältida liigisisest konkurentsi. Õhukiskja eest hoiatav häälitsus peletab liigikaaslased eemale, võimaldades rahus süüa.
Poola kuningas

Poola kuningas (poola król Polski) oli Poola kuningriigi (1569–1795 moodustas koos Leedu suurvürstiriigiga Poola-Leedu) valitseja tiitel 11. sajandist 1795. aastani, mil Poola kuningriik kaotati. 1815–1917 kandsid Poola kuninga tiitlit Venemaa keisrid.
Esimene Poola kuningas oli Bolesław I Chrobry, kes sai kuningaks millalgi 11. sajandi alguses.
1573–1791 olid Poola kuningad valitavad. Kuninga valimisest võisid osa võtta kõik Poola aadlikud.